Pinoy Big Brother: Gen 11

Ang ikalabing-isang season ng Pinoy Big Brother, na may subtitle na Gen 11 (maikli para sa Generation 11), ay ipinalabas sa Kapamilya Channel noong 20 Hulyo hanggang 26 Oktubre 2024 na pumalit sa Star Hunt: The Audition Show at What's Wrong with Secretary Kim, at pinalitan ng The Untamed at Mega Blockbusters.
Ang edisyong ito ang ikapitong magkasunod na season kung saan parehong sibilyan na nasa hustong gulang at mga binatilyo ang lumahok sa isang season, gamit ang isang katulad na pormat ng mga season na All In at Connect upang pagsamahin sila bilang isang pangkat. Ito rin ang unang season sa buong serye kung saan lahat ng mga pinalista ay mga babae, at ang ikatlong season na pinangungunahan ng mga teen housemate, kasunod ng Lucky 7 at Connect.
Nagwagi si Fyang Smith sa season na ito laban sa runner-up na si Rain Celmar. Sina Kolette Madelo at Kai Montinola ay nagtapos sa ikatlo at ikaapat na puwesto, ayon sa pagkakasunod. Si Smith ang ikatlong housemate na hindi pumasok sa unang linggo ng kanyang season na nagwagi, kasunod nina Daniel Matsunaga ng All In at Liofer Pinatacan ng Connect.
Isang bagong season ng Pinoy Big Brother ang nakumpirma noong Disyembre 13, 2023, sa panahon ng ABS-CBN Christmas Special, kung saan pinakita ang line-up ng mga programa ng para sa 2024. Ang season, na may subtitle na Gen 11, ang magiging unang season ng Pinoy Big Brother na ipinalabas sa loob ng dalawang taon. Una nang kinumpirma ng ABS-CBN Television Production Head Unit at Head Director na si Laurenti Dyogi na ang season ay ipapalabas sa Hunyo. Gayunpaman, ang petsa ng season premiere ay itinakda sa Hulyo 20.
Muling nag-host sina Bianca Gonzalez, Robi Domingo, Kim Chiu, Melai Cantiveros, Enchong Dee para sa edisyong ito. Ito ang unang buong season na wala si Toni Gonzaga bilang pangunahing host mula nang magsimula ang prangkisa sa Pilipinas noong 2005. Noong Hunyo 20, 2024, hinirang bilang isa sa mga host ng edisyong ito ang dating Kumunity 10 celebrity housemate na si Alexa Ilacad.
Noong Abril 6, inanunsyo ni Dyogi na ang Star Hunt ang mangangasiwa sa proseso ng casting para sa paparating na season kasama ang mga awdisyon para sa Star Magic at mga naghahangad na magsanay sa Star Hunt Academy, simula sa on-ground auditions sa Kalakhang Manila, at pagkatapos sa Luzon, Kabisyaan, at Mindanao sa mga sumunod na linggo.
Nagsimula ang mga awdisyon para sa Gen 11 noong Abril 27 kung saan bumalik ang mga pisikal na awdisyon matapos itong mahinto bilang tugon sa pandemya ng COVID-19 sa Pilipinas. Tulad ng mga nakaraang season, ang mga awdisyon para sa mga matatanda at mga binatilyong housemate (edad 16–32) ay idinaos nang sabay-sabay. Nagsimula ang mga online na awdisyon noong Mayo 29, at natapos noong Hunyo 16, 2024. Sa kabuuan, 35,906 ang mga nag-awdisyon para sa season na ito, kung saan 20,157 ang nagmula sa on-site auditions sa pamamagitan ng Star Hunt at 15,749 ang nagmula sa online auditions. Sa 35,906 na nag-awdisyon, animnapu't-pito ang napili para sa final casting.
Noong Abril 2024, inulat ng mga netizen ang mga hindi awtorisadong audition call na maling inaanunsyo ang mga open casting call para sa mga palabas ng ABS-CBN gaya ng Pinoy Big Brother, FPJ's Batang Quiapo, at ang sequel ng Senior High, na High Street, na malawakang kumalat sa hatirang pangmadla. Bilang tugon, naglabas ang ABS-CBN ng pagpapayo noong Abril 16, 2024, para balewalain ang mga mapanlinlang na tawag at payuhan ang publiko na maging mapagbantay laban sa mga scammer na maling kumakatawan sa kanilang sarili bilang bahagi ng produksyon ng palabas.
Ipapalabas ang Pinoy Big Brother Gen 11 tuwing 10:15 pm mula Lunes hanggang Biyernes pagkatapos ng Pamilya Sagrado, 8:30 pm tuwing Sabado at 9:30 pm tuwing Linggo, pagkatapos ng Rainbow Rumble. Sa edisyong ito, isang pang-araw-araw na 30-minutong highlight show ang umeere mula Lunes hanggang Biyernes, at isang oras na live eviction show sa Sabado at nomination night sa Linggo. Mayroon ding digital companion show ang season na tinatawag na PBB Gen 11 Up na pinangunahan nina Alexa Ilacad, Enchong Dee, Melai Cantiveros, Kim Chiu at Robi Domingo at mapapanood tuwing Sabado ng 8:30 p.m. hanggang 9:30 p.m. at mapapanood sa Kapamilya Online Live sa pamamagitan ng Facebook at YouTube.
Noong 24 Oktubre 2024, pinalitan ang palabas ng The Untamed kada linggo habang noong 2 Nobyembre 2024, pinalitan ang palabas ng Mega Blockbusters kada Sabado at Linggo.
Araw-araw mula 8:00 a.m. hanggang 12:00 a.m., mapapanood ng mga manonood ang palabas nang live sa e-commerce app na Lazada sa pamamagitan ng LazLive. Mayroong apat na live stream na maaaring pagpilian ng mga manonood: ang pangunahing stream na ipapakita ang buong bahay, ang dining area, ang sala, at ang pool area.
Ang theme song para sa edisyong ito ay isang remix ng orihinal na theme song na "Pinoy Ako" ng bandang Orange at Lemons, na binago upang tumugma sa tema ng edisyon, na nagbabalik mula sa mas bagong "Pinoy Tayo" ni Rico Blanco na ginamit noong nakaraang season. Samantala, ang eviction theme song ng season ay "Huwag Muna Tayong Umuwi" ng Bini, mula sa kanilang sophomore album na Feel Good (2022).
Bawat linggo, kailang mag-nominate ang bawat housemate ng dalawa pang mga housemate para sa pagpapaalis, kung ang una ay makakatanggap ng dalawang puntos at ang pangalawa ay makakatanggap ng isa. Ang tatlong nangungunang (o higit pa kung may tabla) na mga housemate na may pinakamaraming puntos sa nominasyon ay ihaharap para sa pampublikong boto. Higit pa rito, may awtoridad si Big Brother na magbigay ng immunity o awtomatikong nominasyon sa isang housemate, dahil sa mga twist o sa mga paglabag. Maaaring ihinto ang round ng nominasyon dahil sa mga nakabinbing gawain, hamon, o twist.
Bago ang premiere ng serye, limang housemate ang ipinakilala araw-araw mula Hulyo 15 hanggang 19, 2024, sa Star Hunt: The Audition Show. May kabuuang labing-apat na housemate ang pumasok sa bahay noong Hulyo 20, kabilang ang two-in-one housemates na sina Dingdong Bahan at Patrick Ramirez.
Dalawang karagdagang mga housemate na sina Jan Silva at Fyang Smith ang pumasok sa bahay noong Araw 16, sina Joli Alferez at JP Cabrera ang pumasok noong Araw 24, at si Gwen Montano ang pumasok noong Araw 33. Kalaunan ay naging two-in-one housemates din sina Montano at Alferez noong Araw 34.
Leyenda: